ફેમિનિઝમ કહો કે વિમેન્સ લિબરેશન, એનો મૂળભૂત મુદ્દો એ છે અથવા તો હોવો જોઈએ કે સ્ત્રી-પુરુષ એકસમાન છે. બેમાંથી કોઈ ઊતરતું કે સેકન્ડ સેક્સ નથી. પરંતુ આ કી-કામાંથી એવું જ સંભળાય છે કે સ્ત્રી પુરુષને ઠેકાણે આવે તો તે પણ હુકમ ચલાવવા માંડે અને તેનામાં પણ કમાતા હોવાનો ફીમેલ ઈગો ખખડવા માંડે. હકીકત આ બન્ને અંતિમોની વચ્ચે છે, જે આ ફિલ્મનો સૂર હોવો જોઈતો હતો કે સ્ત્રી-પુરુષ પોતાનું મનગમતું કામ કરે અને સાથે મળીને ઘર ચલાવે, ઘરની જવાબદારીઓ વહેંચી લે. પરંતુ અહીં ડાયલૉગ્સથી લઈને ઍક્શન સુધી એ જ કહેવાયું છે કે સ્ત્રી હોય કે પુરુષ, જે ઘર ચલાવે અને જે પૈસા કમાઈને લાવે તે આવી જ રીતે વર્તે. બની શકે કે બાલ્કી સ્ત્રી-પુરુષ સમાનતાની વાત કરવા માગતા હશે, પરંતુ એ મેસેજ કાન દઈને સાંભળવા ટ્રાય કરીએ તો પણ સંભળાતો નથી. જો એવું જ હોત તો નોકરી કરીને આવતી પત્ની થાકેલા પતિ સાથે સેક્સનું દબાણ ન કરતી હોત, સાસુ-વહુ ખાવાપીવાના હુકમો ન છોડતાં હોત અને જ્યારે મવાલીઓ પત્નીની છેડતી કરે ત્યારે તેને પતિ એટલે કે એક પુરુષ જ ધર્મેન્દ્ર બનીને ન બચાવતો હોત (કેમ, ત્યાં સ્ત્રી પોતાનું રક્ષણ જાતે કરી શકે છે એવો મેસેજ ન આપી શકાયો હોત?).